Karolina porzano

La Sorao, Soraralo aŭ Karolina porzano, (Porzana carolina), estas eta akvobirdo, de la familio de Raledoj kaj ordo de Gruoformaj. La reprodukta medio de la Karolina porzano estas marĉoj de preskaŭ tuta Nordameriko, tio estas suda Kanado, norda kaj okcidenta Usono kaj ĝi vintras en Centrameriko kaj norda Sudameriko, pli precize en orientaj kaj sudaj marbordoj de Usono, Centrameriko kaj Karibo, kaj marbordoj de Kolombio, Venezuelo kaj Ekvadoro.

La specia epiteto aludas al la tiama Provinco Karolino.

 Aspekto 
Plenkreskuloj de Karolina porzano estas 18-21 cm longaj, kun malhele vertikale markitaj brunaj supraj partoj, grizbluaj vizaĝo kaj subaj partoj kaj nigroblankaj horizontalaj strioj ĉeflanke. Ili havas mallongan dikan flavan bekon kun nigra marko en la vizaĝo inter la beko kaj okulo kaj ĉe gorĝe. Kruroj estas flavverdaj. La vosto restas kutime rekta ĉielen montrante blankan suban parton. Ambaŭ seksoj estas similaj, sed junuloj malhavas la blankan vizaĝan markon kaj havas blankecan vizaĝon kaj okran bruston.

La Karolina porzano estas bone adaptita al vivo en ties densa medio. Ĝi estas flankebena kaj ĝiaj mallongaj rondformaj flugiloj permesas manovri inter junkaro.

Karolina porzano estas tre rara vaganto al okcidenta Eŭropo, kie ĝi povas esti konfuzata kun Makula porzano. Tamen tiu lasta specio ĉiam havas punktaron en brusto, striaron en kapa strio kaj malsimila flugila bildo.

 Reproduktado 
Antaŭ reproduktado okazas parigaj ceremonioj kaj dum reproduktado la paro defendas ties teritorion kaj agreseme ĉasas invaduntojn. Ili konstruas neston en bone kaŝita loko inter densa vegetalaro. La ino demetas plej ofte dek ĝis 12 brunajn ovojn, foje ĝis 18, en ujo konstruita el marĉa plantaro, foje per du demetadoj por enmeti tiom da ovoj en tiom malgranda ujo. La ovoj ne malfermiĝas samtempe. Ambaŭ gepatroj kovas malpli ol tri semajnoj kaj zorgas la idojn, kiuj elnestiĝas tuj post eloviĝo kaj kapablas flugi post unu monato.

 Kutimoj 
Karolina porzano manĝas dum piedirado aŭ naĝado. Ili estas ĉiomanĝantaj, tio estas semojn, insektojn kaj helikojn.

Post reproduktado ili sociiĝas en nombraj aroj ĝis migrado, kio okazas nokte.

Kvankam Sorao estas pli aŭdata ol vidata, ĝi vidiĝas foje piedirante ĉe akvobordo. Ili estas sufiĉe oftaj spite al la kostanta malpliigo de ties medio. Tamen ĝi estas sekretema specio, kiel aliaj raledoj.

La voĉo estas fajfa ku-vu.

 Referencoj 


Kategorio:Birdoj
Kategorio:Raledoj